CELEX: C2004/201/39
Language: el
Date: 2004-08-07 00:00:00
Title: Υπόθεση T-179/04: Προσφυγή του Siegfried Krahl κατά της Επιτροπής των Ευρωπαϊκών Κοινοτήτων, που ασκήθηκε στις 17 Μαΐου 2004

7.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/18
            
         Προσφυγή του Siegfried Krahl κατά της Επιτροπής των Ευρωπαϊκών Κοινοτήτων, που ασκήθηκε στις 17 Μαΐου 2004
   (Υπόθεση T-179/04)
   (2004/C 201/39)
   Γλώσσα διαδικασίας: η γαλλική
   Ο Siegfried Krahl, κάτοικος Ζάγκρεμπ (Κροατία), εκπροσωπούμενος από τους Sébastien Orlandi, Albert Coolen, Jean-Noël Louis και Etienne Marchal, δικηγόρους, με τόπο επιδόσεων στο Λουξεμβούργο, άσκησε στις 17 Μαΐου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής περί ανακτήσεως των ημερήσιων αποζημιώσεων που καταβλήθηκαν στον προσφεύγοντα εντός της χρονικής περιόδου κατά την οποία του παραχωρήθηκε μια προσωρινή κατοικία,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων, υπάλληλος της Επιτροπής, ανέλαβε καθήκοντα στην αντιπροσωπεία της Επιτροπής στο Ζάγκρεμπ στις 2 Φεβρουαρίου 2002 και εγκαταστάθηκε έως τις 19 Σεπτεμβρίου 2002 σε κατοικία που του παραχωρήθηκε από την Επιτροπή. Με την προσβαλλόμενη απόφαση, η Επιτροπή αποφάσισε να προβεί στην ανάκτηση των ημερήσιων αποζημιώσεων που καταβλήθηκαν στον προσφεύγοντα κατά την προαναφερθείσα περίοδο, για τον λόγο ότι ο προσφεύγων δεν είχε δικαίωμα να λάβει τις εν λόγω αποζημιώσεις, δεδομένου ότι κατοικούσε σε διαμέρισμα που του παραχωρήθηκε από την Επιτροπή.
   Προς στήριξη της προσφυγής του, ο προσφεύγων επικαλείται παράβαση του άρθρου 10 του παραρτήματος VII του ΚΥΚ. Ισχυρίζεται ότι η Επιτροπή του είχε παραχωρήσει την επίμαχη κατοικία μόνον προσωρινά, πράγμα που δεν εμποδίζει την είσπραξη των ημερήσιων αποζημιώσεων. Επιπλέον, ο προσφεύγων επικαλείται παραβίαση της αρχής της προστασίας της δικαιολογημένης εμπιστοσύνης, προβάλλοντας ότι η Επιτροπή του είχε παράσχει σαφείς διαβεβαιώσεις ως προς την καταβολή των ημερήσιων αποζημιώσεων ενώ κατοικούσε στο επίμαχο διαμέρισμα.